ദുര്ബലമായ സംഘടനാ സംവിധാനവും നേതാക്കളുടെ പാരവെപ്പുമാണ് തോല്വിക്ക് പിന്നില്: കെപിസിസി അന്വേഷണ റിപ്പോര്ട്ട് നേതാക്കളുടെ കാലുവാരലും സംഘടനാ സംവിധാനത്തിന്റെ പോരായ്മയുമാണ് നിയമസഭാ തെരഞ്ഞെടുപ്പിലെ തോല്വിക്കുള്ള പ്രധാന കാരണമെന്ന് കെപിസിസി അന്വേഷണ സമിതികളുടെ റിപ്പോര്ട്ട്. മുസ്ലിം വിഭാഗങ്ങള് കോണ്ഗ്രസിനോട് അകന്നു. നാടാര് സംവരണമടക്കം നടപ്പാക്കി വിവിധ സാമുദായിക വിഭാഗങ്ങളെ ഒപ്പം നിര്ത്താനുള്ള ഇടതുമുന്നണിയുടെ നീക്കവും തുടര് ഭരണത്തിന് കാരണമായെന്ന് റിപ്പോര്ട്ടില് പറയുന്നു അതീവ ദുര്ബലമായ സംഘടനാ സംവിധാനവും നേതാക്കളുടെ പാരവെപ്പുമാണ് തോല്വിയുടെ കാരണമായി അഞ്ച് സമിതികളും പ്രധാനമായും ചൂണ്ടിക്കാണിക്കുന്നത്. യുഡിഎഫിനൊപ്പം ഉറച്ച് നിന്നിരുന്ന മുസ്ലീം വിഭാഗം ഇടതിനൊപ്പം മാറിയത് വളരെ നിര്ണായകമായി. മുസ്ലീം വിഭാഗങ്ങളെ വിശ്വാസത്തിലെടുക്കാനായില്ലെങ്കില് തിരിച്ചടി തുടരുമെന്നും റിപ്പോര്ട്ടില് പറയുന്നു. കോന്നി, വട്ടിയൂര്ക്കാവ്, നെടുമങ്ങാട്, അമ്ബലപ്പുഴ എന്നിവിടങ്ങളില് സ്ഥാനാര്ഥി മോഹികള് സ്ഥാനാര്ഥികളുടെ തോല്വിക്ക് കാരണമായി. ഇടുക്കി, പത്തനംതിട്ട ജില്ലകളില് സാമുദായിക സമവാക്യം പാളി. ജോസ് കെ മാണിയുടെ മുന്നണി മാറ്റം മധ്യകേരളത്തില് തിരിച്ചടിയുണ്ടാക്കിയെന്നും റിപ്പോര്ട്ടില് പറയുന്നു.